Document ID: 32014R1084

KOMISSION ASETUS (EU) N:o 1084/2014,
annettu 15 päivänä lokakuuta 2014,
Euroopan parlamentin ja neuvoston asetuksen (EY) N:o 1333/2008 liitteen II muuttamisesta siltä osin kuin on kyse difosfaattien (E 450) käytöstä nostatusaineena ja happamuudensäätöaineena hiivapohjaisissa valmistaikinoissa
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon elintarvikelisäaineista 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1333/2008 (1) ja erityisesti sen 10 artiklan 3 kohdan,
sekä katsoo seuraavaa:
(1)
Asetuksen (EY) N:o 1333/2008 liitteessä II vahvistetaan unionissa elintarvikkeissa käytettäväksi hyväksyttyjen elintarvikelisäaineiden luettelo ja niiden käyttöä koskevat edellytykset.
(2)
Elintarvikelisäaineita koskeva unionin luettelo voidaan saattaa ajan tasalle Euroopan parlamentin ja neuvoston asetuksen (EY) N:o 1331/2008 (2) 3 artiklan 1 kohdassa tarkoitetun yhtenäisen menettelyn mukaisesti joko komission aloitteesta tai asiaa koskevan hakemuksen johdosta.
(3)
Hakemus difosfaattien (E 450) käytön hyväksymiseksi nostatusaineena ja happamuudensäätöaineena hiivapohjaisissa valmistaikinoissa esitettiin 7 päivänä heinäkuuta 2013 ja on toimitettu jäsenvaltioiden saataville.
(4)
Natriumbikarbonaattiin (E 500), difosfaatteihin (E 450) ja hiivaan perustuva taikinan nostatustapa on tarpeen sellaisten tuoreiden taikinoiden tekemisessä, joita käytetään pizzojen, piiraiden, torttujen ja vastaavien tuotteiden valmistukseen. Näiden taikinoiden ei tulisi nousta viileissä olosuhteissa, vaan kuluttajan pitäisi itse nostattaa taikina loppuvaiheessa. Taikinan nouseminen johtuu ensisijaisesti natriumbikarbonaatista, kun taas hiivaa, jonka vaikutus taikinan nousemiseen on vähäinen, tarvitaan erityisesti tyypillisen aromaattisen maun syntymiseen. Difosfaatteja tarvitaan happamuudensäätöaineina hillitsemään hiilidioksidin muodostumista natriumbikarbonaatista.
(5)
Tällaista natriumbikarbonaattiin, difosfaatteihin ja hiivaan perustuvaa taikinan nostatustapaa voidaan käyttää itsekohoavien jauhojen sijaan, joissa sallitaan korkeammat fosfaattipitoisuudet. Difosfaattien käytön salliminen hiivapohjaisissa valmistaikinoissa ei näin ollen lisää fosfaattien saantia. Tämän vuoksi on aiheellista sallia difosfaattien käyttö nostatusaineena ja happamuudensäätöaineena pizzojen, piiraiden, torttujen ja vastaavien tuotteiden valmistukseen käytettävissä hiivataikinoissa.
(6)
Asetuksen (EY) N:o 1331/2008 3 artiklan 2 kohdan mukaan komissio pyytää Euroopan elintarviketurvallisuusviranomaiselta lausunnon asetuksen (EY) N:o 1333/2008 liitteessä II esitetyn unionissa hyväksyttyjen elintarvikelisäaineiden luettelon saattamiseksi ajan tasalle, paitsi jos kyseisellä ajan tasalle saattamisella ei todennäköisesti ole vaikutusta ihmisten terveyteen. Koska difosfaattien käytön sallimisen happamuudensäätöaineena pizzojen, piiraiden, torttujen ja vastaavien tuotteiden valmistukseen käytettävissä hiivataikinoissa ei katsota olevan turvallisuusriski, lausunnon pyytäminen Euroopan elintarviketurvallisuusviranomaiselta ei ole tarpeen.
(7)
Sen vuoksi asetuksen (EY) N:o 1333/2008 liitettä II olisi muutettava.
(8)
Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetuksen (EY) N:o 1333/2008 liite II tämän asetuksen liitteen mukaisesti.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 15 päivänä lokakuuta 2014.

Labels: 0
3
17